****

**OBJAVA ZA MEDIJE**

**SVEČANO OTVORENA TRAFOSTANICA IMOTSKI – KLJUČNA TOČKA NAPAJANJA IMOTSKE KRAJINE**

**Ukupna vrijednost ulaganja HEP grupe (prijenosni i distribucijski dio) u TS Imotski i pripadajući dalekovod iznose više od 52 milijuna kuna**

**Ulaganja u elektrodistribucijsku mrežu na području Splitsko-dalmatinske županije na razini su oko 100 milijuna kuna godišnje**

IMOTSKI, 4. TRAVNJA 2017**.** – **Pomoćnik ministra zaštite okoliša i energetike Mate Rebić svečano je, u nazočnosti brojnih uglednih gostiju, pustio u rad novoizgrađenu Transformatorsku stanicu 110/20(10) kV Imotski, vrijednu oko 18 milijuna kuna, koja će značajno doprinijeti povećanju kapaciteta mreže, pouzdanosti i kvalitete napajanja električnom energijom Imotske krajine.**

Uz pomoćnika ministra Rebića, otvorenju TS Imotski prisustvovali su i Zlatko Ževrnja, župan Splitsko-dalmatinske županije, Ivan Glibota, dogradonačelnik Grada Imotskog, Saša Dujmić, član Uprave Hrvatske elektroprivrede, Miroslav Mesić, predsjednik Uprave Hrvatskog operatora prijenosnog sustava, kao i predstavnici HEP-a te izvođača radova.

Izgradnja TS Imotski doprinosi povećanju kapaciteta mreže, pouzdanosti i kvalitete napajanja električnom energijom Grada Imotskog te općina Zmijavci, Runovići, Podbablje, Proložac i Lokvičići. Glavni izvođač radova na izgradnji trafostanice Imotski bila je tvrtka Končar KET, a u realizaciji projekta sudjelovale su domaće tvrtke HELB, ETING i ELING BIRO.

*„Za sigurnost opskrbe građana i tvrtki električnom energijom važno je da HEP obnavlja i jača distribucijski sustav na nacionalnoj i lokalnoj razini. Posebno kada je zbog veće potrošnje električne energije sve veći pritisak na distribucijsku mrežu. Jedino tako možemo osigurati infrastrukturu potrebnu za kvalitetnu opskrbu korisnika električnom energijom“*, kazao je pomoćnik ministra Mate Rebić. Pritom je istaknuo da je jedan od ciljeva Vlade i Ministarstva osigurati energetsku neovisnost Hrvatske u skladu s klimatsko-energetskim politikama EU koje idu u smjeru razvoja niskougljičnog društva.

Nova Trafostanica Imotski dio je kapitalnih ulaganja HEP-Operatora distribucijskog sustava na distribucijskom području Elektrodalmacije Split. Ulaganja veća od 100 milijuna kuna godišnje osiguravaju povećani kapacitet i pouzdanost srednjenaponske mreže na području cijele Splitsko-dalmatinske županije.

„*U 2016. godini HEP ODS je na području cijele Hrvatske uložio gotovo milijardu kuna, a jednako visoku razinu ulaganja planira zadržati i u 2017. Te su investicije nužne radi ispunjenja temeljne misije povećanja pouzdanosti i kvalitete isporuke električne energije te poboljšanja naponskih prilika kod kupaca.* *Tako je samo na području Pogona Imotski HEP ODS u protekle tri godine uložio više od 30 milijuna kuna i to u izgradnju kapitalnih objekata s pripadajućim srednjenaponskim i niskonaponskim vodovima i trafostanicama*.“, izjavio je Saša Dujmić, član Uprave Hrvatske elektroprivrede d.d.

TS 110/20(10) kV Imotski izgrađena je kao zamjenska trafostanica za staru TS 35/10 kV Imotski Konjevode koja je izgrađena 1957. godine sa snagom 2x8 MVA, što je zbog značajnog porasta opterećenja sustava u proteklom desetljeću postalo nedostatno za sigurnost napajanja.

Prije izgradnje distribucijskog dijela Trafostanice Imotski, Hrvatski operator prijenosnog sustava (HOPS) izveo je rekonstrukciju visokonaponskog (prijenosnog) dijela TS 110/20(10) kV Imotski, ukupne vrijednosti 18,4 milijuna kuna, te rekonstrukciju 110 kV dalekovoda Grude-Imotski duljine oko 6 kilometara i ukupne vrijednosti 16 milijuna kuna.



